Digi24 a intrat în posesia unui raport despre Colectiv întocmit de Ministerul Sănătății ale cărui concluzii sunt extrem de grave: la momentul incendiului niciun spital din România nu îndeplinea condițiile pentru internarea pacienților cu arsuri grave, infecțiile nosocomiale nu apăreau în fișele din România ale pacienților, fiind descoperite în străinătate, iar transferul acestora în afara țării a fost făcut la presiunea publică. Finalizat în luna ianuarie 2017, raportul a fost ținut, potrivit sursei citate, la sertar în Ministerul Sănătății.

Ministerul Sănătății: Raportul nu există în instituție. Vlad Voiculescu: Raportul există și are număr de înregistrare

UPDATE După ce postul de televiziune a făcut publică informația, Ministerul Sănătății a reacționat printr-un comunicat în care spune că raportul nu există în instituție și că „nu e singurul document pe care fostul ministru al Sănătății, Vlad Voiculescu, nu l-a predat la plecare”: „La Ministerul Sănătății nu există niciun Raport elaborat la începutul anului 2017, care să conțină informații privind intervenția autorităților sanitare în cazul “Colectiv”. Un astfel de document nu se regăsește nici în Protocolul de predare-primire care a fost semnat de către cei doi miniștri în data de 5 ianuarie 2017, atunci când coordonarea Ministerului Sănătății a fost preluată de către ministrul Sănătății, prof. dr. Florian Bodog de la ministrul Vlad Voiculescu. De altfel, nu e singurul document pe care fostul ministru al Sănătății, Vlad Voiculescu nu l-a predat la plecare, fapt pentru care în prezent există o cercetare în curs a instituțiilor abilitate”.

Vlad Voiculescu contrazice însă comunicatul printr-o postare pe Facebook, în care scrie că raportul există și are și număr de înregistrare. „Ei bine, raportul este înregistrat cu nr 9/3.01.2017 la registratura cabinetului MS de unde ulterior a fost remis Direcțiilor de specialitate din MS. Și nu pot să cred că domnul Bodog, secretarii de stat și consilierii dânsului nu știu despre acesta. Și nu pot să cred că domnul Bodog nu știe cum funcționează o registratură.

Într-un punct are dreptate domnul Bodog: raportul nu este elaborat "la începutul anului 2017" ci în cele 7 luni premergătoare, atât cât eu și echipa mea am fost la Ministerul Sănătății. Nu își închipuie nimeni că echipa dumnealui s-ar fi ocupat cu așa ceva...”, a scris Vlad Voiculescu, care a comentat ironic că „domnului Bodog iarăși i-a mâncat pisica tema.”

Ce spune documentul obținut de Digi24

„Breșă majoră de siguranță a pacienților. Analiza deceselor indică o rată ridicată de colonizare, rapid după internare, cu bacterii și germeni multirezistenți provenind din mediul spitalicesc”, se arată în documentul înregistrat la Ministerul Sănătății la începutul lunii ianuarie ianuarie.

La data producerii incendiului, în București existau doar 10 paturi pentru pacienții și nenumărate deficiențe în spitale, care porneau de la faptul că ușile secțiilor în care erau răniții erau în permanență deschise, favorizând pătrunerea microbilor, și ajungeau la felul în care erau organizate secțiile și construite sistemele de ventilație.„Problemă majoră, lipsa zonei de izolare protectivă pentru pacientul cu arsuri, deja cu risc de infecții. Lipsa sistemelor de climatizare conforme cu nevoile marelui ars. În foile de observație ale pacienților nu sunt buletine de gazometrie sanguină, nu se poate aprecia câți dintre pacienți au avut intoxicație cu fum și arsuri ale căilor respiratorii. Nu a fost monitorizat sistematic nivelul de monoxid de carbon în primele ore după internare. Majoritatea celor decedați la club au avut concentrații ridicate de cianuri”.

Documentul citat de Digi24 mai consemnează și absența așa-numitului „Plan Alb”. „Lipsa Planului Alb - breșă majoră de siguranță a bolnavilor. Au fost spitale care au anunțat că au declanșat Planul Alb, dar la nivelul Direcției de Sănătate Publică nu există o coordonare a acestora. Planul ar fi presupus existența unui cadru medical care să asigure eliberarea rapidă de paturi de terapie intensivă. Realocarea urgențelor către alte spitale care nu erau implicate în îngrijirea răniților - lucru care nu s-a întâmplat. Mobilizarea masivă a cadrelor medicale a fost în mare parte spontană și mai puțin datorită unui plan anterior de mobilizare cunoscut cadrelor medicale și exersat prin simulări. Comunicarea s-a făcut haotic, necontrolat, atât la nivel central, cât și la nivel de spitale”, se arată în raport.

Raportul recomandă „alertă majoră privind răspândirea germenilor multirezistenți” și instituirea unei comisii de experți care să răspândească răspândirea în direct a anumitor tulpini.

Fostul ministru al Sănătății Vlad Voiculesc a vorbit în direct la Digi24 și a spus că raportul a fost primul lucru cerut de el în momentul în care a ajuns la ministerul Sănătății, însă obținerea informațiilor nu a fost deloc ușoară. „Dobândirea informațiilor a fost o provocare în sine. Informațiile pe care le-am găsit în Ministerul Sănătății, unul că le-am găsit greu, și doi informațiile erau cu mult mai puține detalii decât le aveau unele asociații și cu siguranță mult mai puține decât le aveau cei de la asociația Colectiv,” a spus Vlad Voiculescu.

Totodată, a mai arătat el, deși raportul a fost finalizat în luna ianuarie a acestui an, recomandările sale nu au fost puse în practică. În această situație se află chiar prima dintre ele: constituirea unei comisii interguvernamentale care să lucreze în vedere remedierii deficiențelor constatate în sistemul sanitar.